Lennuveo ekspedeerija

Lennuveo ekspedeerija (ingl.k. air freight forwarder) on ekspedeerimisettevõte, kes tegutseb analoogiliselt maismaa transpordiliike kasutavate ekspedeerijatega, konsolideerides väikseid saadetisi pikkadel distantsidel toimuvateks vedudeks. Samuti tehakse saadetiste dekonsolideerimist ning jaotust. Ekspedeerijad kasutavad lennuvedudel saadetiste kohaletoimetamiseks nii kauba- kui ka reisilennukeid.

 Ülevaade 
Lennufirmade põhitegevuseks on lennuki pardale tõstetud saadetiste transportimine sihtlennujaama ja nende üleandmine kohalikule kaubaterminali operaatorfirmale. Need korraldavad lennuki tühjakslaadimise ja saadetiste transportimise lennuki juurest kaubaterminali, kus järgneb nende üleandmine ekspedeerijale, kes saadetised saajale kohale toimetab. 

Ekspedeerijate vastutusalas on suhtlemine saatjate ehk klientidega ning saajatega. Töö dokumentatsiooniga on vastutusrikas tegevus, mis nõuab paljude andmete saamist saajalt, nende töötlemist ning lennutranspordi saatelehtede (AirWaybill) vormistamist elektrooniliselt ja paberkandjal.

Lennuveo ekspedeerija on kaudne lennuvedaja, kes tüüpiliselt tegeleb:

 lennukauba saadetiste koostamise ja konsolideerimisega ja konsolideeritud saadetiste jaotamisega, või tellib vastavad teenused kolmandalt osapoolelt;
 tellimuste vastuvõtmise ja klientidega arveldamisega;
 lennuveo saadetiste dokumentatsiooni koostamise, edastamise ja töötlemisega;
 saadetiste maapealse transpordiga (kokku- ja jaotusvedu);
 lennuvedajalt lennureisi, lennuki lastiruumi või selle osa kasutamise tellimisega ja lennuvedajaga arveldamisega osutatud teenuste eest.

Ekspedeerimisettevõtted sõlmivad lennufirmadega lepingud kaupade vedamiseks erinevatel lennuliinidel ja tšarterlendude tegemiseks. Ekspedeerija arveldab klientidega ja tasub lennufirmale kogu lennuki või selle osa kasutamise eest lennureisil, samuti korraldab kaubasaatedokumentide vormistamise ja tollivormistuse, võttes endale sageli ka tollimaakleri (tolliagendi) kohustused ja vastutuse.

Ekspedeerimisettevõte on ühenduslüliks lennuvedaja ja saatja vahel. Enamasti suhtleb vedaja vaid ekspedeerijaga, mitte kauba tegeliku saatjaga. Ekspedeerimisfirma on lennufirma professionaalne partner, kes omab vastavat kõrgtasemel kompetentsi, on infotehnoloogiliselt ja tehniliselt võimeline genereerima, töötlema ja edastama kaubaveoks vajalikke dokumente paberkandjal ja elektroonsel kujul. Oma töös lähtub ekspedeerimisettevõte IATA kehtestatud reeglitest.

Lennuveo ekspedeerija:

 edastab lennufirmale korrektsed saadetise andmed (kaal, mõõdud jne);
 tagab, et saadetis on lennutranspordiks sobilik ja markeeritud;
 tagab, et kauba saatedokumendid on koostatud korrektselt arvestades rahvusvaheliste regulatsioonide nõudeid;
 tagab veoteenuste eest tasumise lennufirmale (ka juhtudel, mil saatjalt jääb veotasu saamata). 

Saatja silmis on ekspedeerija professionaalne osapool veoahelas, kes tunneb lennutranspordi eripära detailideni, orienteerub lennukaubaveo reeglistikus, haldab mitmekülgset informatsiooni abistades kliente ning on volitatud koostama lennuveo kauba saatedokumentatsiooni. Ekspedeerija peab olema suuteline töötama lennuveo reegleid kirjeldavate materjalidega, tundma paljusid liinilendude graafikuid, lennukite ekspluatatsiooni võtmenäitajaid, lennujaama kaubaterminaali tööpõhimõtteid ning erikäitlust vajavatele saadetistele kehtestatud nõudeid. 

 Viited 

Kategooria:Logistika